9 Gerika. Ka 1983, Titos Manoussakis o ile a hira phapoši kua Heraklion, Crete, e le gore sehlopha se senyenyane sa Dihlatse tša Jehofa se swarele diboka moo. (Baheb. 10:24, 25) Lega go le bjalo, go se go ye kae, moruti wa Orthodox o ile a iša molato maphodiseng, a gana gore Dihlatse di diriše phapoši yeo go swarela diboka. Ka baka la’ng? Feela ka gobane ditumelo tša Dihlatse di fapana le tša Kereke ya Orthodox! Maphodisa a ile a iša Titos Manoussakis le Dihlatse tše dingwe tše tharo kgorong ya tsheko ka melato ya bosenyi. Ba ile ba lefišwa tšhelete gomme ba ahlolelwa dikgwedi tše pedi kgolegong. Ka ge Dihlatse tše e le baagi ba botegago ba Mmušong wa Modimo, di ile tša nagana gore kgoro ya tsheko ga se ya hlompha tshwanelo ya tšona ya go hlankela Modimo ka bolokologi, ka go re’alo tša leka go hwetša tharollo dikgorong tša tsheko tša tikologong yeo gomme mafelelong tša kgopela thušo go ECHR.